AlexejDobrolubov/national_council_slovak_2010 huggingface dataset:
26. schôdza NR SR - 5.deň - B. popoludní
Dátum: 2011-12-06
Poslanec: Matej, Ondrej (SDKÚ – DS)
Druh vystúpenia: Vystúpenie v rozprave

70. Ďakujem pekne za slovo, pán predsedajúci. Pani kolegyňa Vaľová, to je presne to, čo sa dá čakať od strany SMER. Keď vám dochádzajú konkrétne argumenty, fakty, tak nemáte žiaden problém hovoriť za iné osoby. Chcem vám povedať, že určite predseda miestneho zväzu nič také vám nepovedal, a ak je to tak, tak ho dovezte sem, nech nám to tu povie. Viete, buďte taká dobrá, lebo viete koľko vašich ľudí mne povedalo v regióne, v Humennom niečo o strane SMER? Ježišmária, radšej budem ticho. Tak vás poprosím, keď je to tak, nech sem príde a nech vystúpi.
26. schôdza NR SR - 5.deň - A. dopoludnia
Dátum: 2011-12-06
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

51. Ďakujem pekne za slovo, pán predsedajúci. Ja len pre poriadok veci a pre poriadok v číslach. Keď vystúpite, pán kolega poslanec, k rozpočtu, netreba si pliesť hrušky s jablkami. Lebo ste povedali, že vláda znížila úpravu príjmov z 3,4 percenta 1,7. To nie je úprava príjmov, to je úprava ekonomického rastu, prognózy rastu. A to veľký rozdiel. A pre poriadok vám poviem, že príjmy oproti pôvodne predloženému rozpočtu poklesli o 850 miliónov euro, a presne vám poviem tieto cifry ešte raz. Šesťsto miliónov eur je z titulu zmeny prognózy ekonomického rastu, a to je ten výpadok príjmov. Šesťdesiat jedna miliónov je zmena a dohoda so samosprávou, čiže navýšenie rozpočtu o šesťdesiat jedna miliónov z titulu nezavedenia daňového mixu. Sedemdesiat jedna miliónov je z titulu neschválenia daňovej reformy a sú v tom aj eventuálne budúce platy sestričiek, ak ich plénum v druhom čítaní schváli. A dvadsaťosem miliónov sú náklady na predčasné voľby. Tak poprosím, skúsme si nepliesť hrušky s jablkami. Ďakujem pekne.
26. schôdza NR SR - 5.deň - A. dopoludnia
Dátum: 2011-12-06
Poslanec: Matej, Ondrej (SDKÚ – DS)
Druh vystúpenia: Vystúpenie

12. Haló? Ďakujem pekne. Ja len krátko zareagujem. Takéto podmienky neodmietame, ale upozornil som na to, že predbiehala široká diskusia a boli prerokovávané východiská štátneho rozpočtu. Vždy budem odmietať, keď sa dávajú podmienky populisticky vtedy, keď je to veľmi zaujímavé a trefné. Prečo sa tieto podmienky nedávali v čase, keď sme o tom rokovali, keď žiadny klub, žiadna strana neprišla s takouto požiadavkou? A v tom je rozdiel, aby sme nerobili veci na poslednú chvíľu len preto, že sa chceme zapáčiť voličom, ale aby sme sa správali vždy, v každej situácii zodpovedne a prichádzali s takýmito návrhmi, ktoré v zásade nie sú zlé, ale nech prichádzajú s nimi poslanci vtedy, keď sa bavíme o tom, ako tento štátny rozpočet postaviť. Ja som bol členom za SDKÚ - DS, kde boli aj ďalší kolegovia vtedy z vládnych koaličných strán, a pozrel som si to veľmi dobre včera. Takáto požiadavka tam nezaznela vtedy, keď bolo to potrebné zadefinovať. Ďakujem pekne.
26. schôdza NR SR - 3.deň - A. dopoludnia
Dátum: 2011-12-01
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

18. Ďakujem pekne za slovo. Pán poslanec, chcel som ťa nazvať kolegom, ale ty si začal svoje vystúpenie, vy - politici. Takže ty sa necítiš byť politikom, a preto nemôžeš byť naším kolegom. Sú dva štýly politiky alebo dve cesty. Jedna cesta je cesta rozbíjania, chaosu, populizmu a druhá cesta je pokusu, cesta o pokus dávať veci dokopy a veci stavať. A keď si nazval nás všetkých mafiánmi, ja čakám, že budeš skutočne raz chlap a nepodporíš z tohto dôvodu s touto snemovňou tento zákon. Ďakujem pekne.
26. schôdza NR SR - 3.deň - A. dopoludnia
Dátum: 2011-12-01
Poslanec: Matej, Ondrej (SDKÚ – DS)
Druh vystúpenia: Vystúpenie v rozprave

6. Ďakujem pekne za slovo. Vážený pán predsedajúci, ctené dámy, milí páni, vážený pán minister. Dnešné rokovanie a následné schvaľovanie tohto zákona v Národnej rade ako zákona ústavného je pre SDKÚ-DS dokončením jedného zo základných pilierov, na ktorých stojí zodpovedné fungovanie štátu, a to piliera o zodpovednom, finančnom a rozpočtovom správaní sa všetkých budúcich politikov. Som rád, že sa k tejto zodpovednej ceste pripájajú aj ostatné politické strany. Keďže sme si sadli za rokovací stôl, tak sme si kládli otázku, prečo potrebujeme takýto zákon. Takýto zákon potrebujeme v týchto časoch práve preto, lebo potrebujeme zvýšiť dôveryhodnosť Slovenska na finančných trhoch. Lebo máme sklony, dlhodobé sklony k deficitom a žitiu na dlh. Lebo potrebujeme dosiahnutie dlhodobej udržateľnosti verejných financií. Lebo potrebujeme zvýšenie transparentnosti vo verejných financiách. A preto, lebo potrebujeme vytvoriť dostatočný priestor na zvládnutie zlých správ. Neúmerné zadlžovanie nie je o ľavicovosti ani o pravicovosti. Potrebujeme tento zákonný rámec, ktorý zabráni fiškálnemu alkoholizmu, a zároveň motivuje budúce vlády a parlamenty k štrukturálnym a systémovým zmenám s dlhodobými pozitívnymi výsledkami. Naša krajina, verím tomu, že sa tak stane po hlasovaní o zákone ako celku, sa týmto pripojí k nemnohým európskym štátom, ktorých nie je veľa, ktoré takéto zákony už majú. V časoch, keď sa eurozóna otriasa v základoch, je to jasný signál, že my a Slovenská republika budeme patriť k tým zodpovedným krajinám Európy, ktoré mienia hospodáriť zodpovedne a nevydajú sa gréckou cestou. Kolega Kažimír za predkladateľov hovoril o obsahovej stránke. Chcem povedať ešte jednu vec, že dohoda sa nerodila ľahko, a o to viac cítim potrebu sa poďakovať. Chcem sa poďakovať kolegom-predkladateľom, že sme sa mnohokrát vedeli vrátiť za rokovací stôl, keď sme hneď nenašli zhodu. Chcem sa poďakovať úplne úprimne aj dvom pánom, Ľudovi Odorovi a Michalovi Horváthovi, ktorí nám mnohokrát pomohli ako mediátori nájsť to správne riešenie pri jednotlivých paragrafových zneniach. Z tohto miesta patrí aj poďakovanie Vladovi Tvaroškovi, ktorý nám za Ministerstvo financií dal úplnú technickú a legislatívnu podporu. Už bolo spomenuté, že obsahom zákona sú aj samosprávy. Chcem sa poďakovať samosprávam ZMOS-u, Únii miest, županom za to, že sme našli zhodu a súčasťou zodpovedného správania sa sú aj samosprávy na Slovensku. A zároveň, chcem sa poďakovať odbornej a vedeckej obci, že podporili v diskusii tento zákon. Dovoľte mi na záver celkom jasne povedať, nech je tento zákon a úplná politická zhoda na ňom jasným signálom, že v prípade zásadných rozhodnutí, najmä týkajúcich sa krízy a nášho pôsobenia v eurozóne, už nebude v slovenskej politike miesto pre populizmus a politikárčenie. Ďakujem pekne.
26. schôdza NR SR - 2.deň - B. popoludní
Dátum: 2011-11-30
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

70. Takže ešte raz. Bod 1 k čl. XIX a k čl. XX a k čl. XXII. Čl. XIX, XX a XXII sa vypúšťajú. Doterajšie čl. XXI až XLIII sa označujú ako čl. XIX až XL. Odôvodnenie: Úprava sa navrhuje vzhľadom na to, že v súčasnosti je na rokovanie Národnej rady Slovenskej republiky predložený návrh zákona o spotrebnej dani z alkoholických nápojov (tlač 512), ktorým sa ruší zákon č. 104/2004 Z. z. o spotrebnej dani z vína v znení neskorších predpisov, zákon č. 105/2004 Z. z. o spotrebnej dani z liehu v znení neskorších predpisov a zákon č. 107/2004 Z. z. o spotrebnej dani z piva v znení neskorších predpisov. K doterajšiemu čl. XLIII. V doterajšom čl. XLIII sa číslo "XLII" nahrádza číslom "XXXIX". Ďakujem. Odôvodnenie: Úprava sa navrhuje v nadväznosti na zmenu v bode 1. Ďakujem pekne za pochopenie.
26. schôdza NR SR - 2.deň - B. popoludní
Dátum: 2011-11-30
Poslanec: Matej, Ondrej (SDKÚ – DS)
Druh vystúpenia: Vystúpenie v rozprave

68. Ďakujem za slovo. Vážený pán predsedajúci, vážené dámy, vážení páni, dovoľte mi v krátkosti zareagovať na môjho predrečníka, ktorý podal pozmeňujúci návrh, a to asi nasledovne v tom, že keď sme sa už o tom bavili na finančnom výbore a bola tam diskusia o tomto pozmeňujúcom návrhu, tak zopakujem len to, čo som povedal tam. A to je to, že my za SDKÚ - DS sa samozrejme nebránime nikdy, aby sme odbúravali byrokraciu a náklady pre podnikateľov. Ale toto, audit účtovnej závierky je prvý kontrolný mechanizmus tretej nezávislej osobe na účtovníctvo, účtovníctva aj tak dosť kreatívnych účtovníctiev našich subjektov a firiem. Preto si myslíme, že je dobré, aby to ostalo. A chcem ešte povedať, že nie vždy všetko je dobré sa odvolávať na veci a rozhodnutia, napríklad z rokov 1978, lebo vtedy rozhodnutie Rady, podotýkam v roku 1978 sa určovali a určili tieto limity. Takže to je len k tomu predloženému návrhu pána poslanca Martina Chrena. Zároveň mi dovoľte predložiť pozmeňujúci návrh, ktorý reaguje na situáciu, že v pléne na rokovaní Národnej rady je zákon o spotrebnej dani z alkoholických nápojov a v prípade prijatia tohto zákona sa zrušia tri samostatné zákony o spotrebnej dani z vína, piva a alkoholu. A preto je potrebné upraviť v prípade prijatia tohto zákona zákon o účtovníctve. Takže v zmysle rokovacieho poriadku v súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám pozmeňujúci návrh k vládnemu návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a o zmene a doplnení niektorých zákonov. 1. V čl. XIX, XX a XXII. Čl. XIX, XX a XXII sa vypúšťajú. Doterajšie čl. XXI až XLIII sa označujú ako čl. XIX a čl. XL. Odôvodnenie: Úprava sa navrhuje vzhľadom na to, že v súčasnosti je na rokovanie Národnej rady Slovenskej republiky predložený návrh zákona o spotrebnej dani z alkoholických nápojov (tlač 512), ktorým sa ruší zákon č. 104/2004 Z. z. o spotrebnej dani z vína v znení neskorších predpisov, zákon č. 105/2004 Z. z. o spotrebnej dani z liehu v znení neskorších predpisov a zákon č. 107/2004 Z. z. o spotrebnej dani z piva v znení neskorších predpisov. K doterajšiemu čl. XCIII. V doterajšom čl. XCIII... Ospravedlňujem sa, zle som prečítal rímske, takže, ak môžem, prečítam pozmeňujúci návrh ešte raz.
26. schôdza NR SR - 2.deň - A. dopoludnia
Dátum: 2011-11-30
Poslanec: Matej, Ondrej (SDKÚ – DS)
Druh vystúpenia: Vystúpenie s faktickou poznámkou

48. Ďakujem pekne za slovo, pán predsedajúci. Pán poslanec Galko, vítam to, že sa bavíme o sprístupnení tzv. hospodárskych častí vojenských lesov, ale myslím si, že v tejto situácii, kde sa nachádza Slovensko, v rámci štátneho rozpočtu a potreby šetrenia financií, myslím si, že je čas, aby sme sa začali baviť o tom, či armáda vôbec má mať hospodárske časti vojenských lesov, lebo nevidím v tom žiadny dôvod. Mala by mať len k dispozícii tie časti, ktoré používa výlučne, výlučne na vojenské účely. Nevidím absolútne žiadny dôvod, aby armáda Slovenskej republiky využívala, obhospodarovala tzv. vojenské lesy, resp. hospodárske časti vojenských lesov, ktoré sú podstatne rozlohou väčšie ako tie časti, ktoré sa používajú čiste na vojenské účely. Myslím si, že nastal ten čas, aby sme jasne a zásadne povedali, čo chceme v tejto veci urobiť. Ja si myslím, že by sme mali tieto časti dať tým do rúk, ktorí to v skutočnosti hospodáriť vedia. Ďakujem pekne.
26. schôdza NR SR - 1.deň - B. popoludní
Dátum: 2011-11-29
Poslanec: Matej, Ondrej (SDKÚ – DS)
Druh vystúpenia: Vystúpenie v rozprave

Ďakujem pekne za slovo. Vážený pán predseda, vážené panie poslankyne, vážení páni poslanci, len v krátkosti chcem povedať, že tento zákon prerokovávame ako zákon vrátený pánom prezidentom na opätovné prerokovanie Národnou radou. Z obsahovej stránky sme o tomto zákone rokovali polroka v riadnom legislatívnom procese s riadnym pripomienkovaným konaním, aj verejnosti, aj odbornej verejnosti, aj ZMOS-u, aj starostov, aj primátorov. Čiže po obsahovej stránke na stole je zákon dobrý a rieši problematiku obcí a miest. Na druhej strane treba povedať, že áno, v návrhu zákona, ktorý nám vrátil pán prezident, je deväť pozmeňujúcich návrhov, z toho sú dva obsahové a sedem bodov rieši posunutie účinnosti zákona. Preto chcem a žiadam vyňať na osobitné hlasovanie body 2, 3, 4, 5, 6, 7 a 9 týkajúce sa účinnosti zákona tak, aby sme pri hlasovaní mohli schváliť zákon ako celok a zároveň sme nechali dostatočný priestor samosprávam na prijatie všetkých potrebných, hlavne záväzných nariadení, tak ako to zákon samospráve ukladá. Ďakujem pekne za vypočutie.
26. schôdza NR SR - 6.deň - B. popoludní
Dátum: 2011-12-07
Poslanec: Matovič, Igor (-)
Druh vystúpenia: Vystúpenie s faktickou poznámkou

Pán poslanec Počiatek, vypočul som si také dve zaujímavé vety od vás. A to bolo, že pravicové strany získali falošný mandát a populistickými sľubmi oklamali voličov. Tu sa mi zdá, že trošku sme vymenili garde alebo ste vymenili garde. Totiž chcem sa opýtať, kto pred voľbami 2006 sľuboval, či to nebol náhodou SMER, ľuďom napr. odškodnenie klientov nebankoviek. Vykašľali ste sa na nich. A môžem povedať, že podvedených chudákov ste opäť nehanebne podviedli. Kto to bol? Nebol to náhodou SMER pred voľbami 2006, kto sľúbil, že zníži okamžite spotrebné dane na benzín a naftu? Štyri roky ste neurobili nič, tri mesiace pred voľbami vás prinútili štrajkujúci autodopravcovia k tomu, že ste museli znížiť spotrebnú daň na naftu. Kto sľúbil, že nebudeme rozkrádať ako za Dzurindu a potom následne spáchal mýtny tender za 7 mld. korún, kde 7 mld. korún skončilo vo vrecku kamaráta? Nebol to náhodou SMER? Kto to bol, že sľúbil, že zavedie okamžite, ako sa dostane k moci, bankovú daň, a 4 roky ani nepípol a žiadnu bankovú daň nezaviedol? Nebol to náhodou opäť SMER? Takže myslím si, že používať reči typu, že pravicové strany získali falošný mandát a populistickými sľubmi oklamali voličov a znova sa ich budú snažiť oklamať, je smutné minimálne a je falošné z vašich úst.
26. schôdza NR SR - 5.deň - B. popoludní
Dátum: 2011-12-06
Poslanec: Matovič, Igor (-)
Druh vystúpenia: Vystúpenie v rozprave

100. Pani poslankyňa Vaľová, ja naozaj len v dobrom vás chcem upozorniť, všimol som si, že ste najprv tu kritizovali ľudí, ako nedodržiavajú zákony, ako šliapu po vašich občianskych právach, ale zároveň ste hovorili, že nejaký pán, tuším Zaťko či Žaťko, vám napísal správu na Facebooku, a citovali ste ju. Pravdepodobne vám ale nehovorí nič ústavné právo tohoto pána, a to je právo na listové tajomstvo. Jednoducho, vy ako poslankyňa Národnej rady, vy ako občianka Slovenskej republiky nemáte žiadne právo prezradiť obsah súkromnej správy, ktorú vám písal ktorýkoľvek občan Slovenskej republiky. Čiže vy ste v priamom prenose za rečníckym pultom v Národnej rade porušila ústavné právo tohto občana, keď ste jeho identifikovala aj s obsahom súkromnej správy, ktorú vám napísal. Myslím si, že je to hanba na poslankyňu Národnej rady.
26. schôdza NR SR - 3.deň - B. popoludní
Dátum: 2011-12-01
Poslanec: Matovič, Igor (-)
Druh vystúpenia: Vystúpenie s faktickou poznámkou

46. Pán poslanec Fronc, s tým, čo som vystúpil, tak som nehovoril nič iné, iba viac-menej by som chcel pokračovať v tej vašej rovnici, ktorú ste hovorili. Od roku 2008 poslanci majú plus-mínus rovnaké platy a ja chcem, aby sme ich mali aj naďalej. Nie len teraz pro forma na jeden rok, ale aby sme ich mali také isté až dovtedy, dokedy my, poslanci, a následne vláda, neprestaneme Slovensko zadlžovať. Čiže dovtedy, dokedy bude vyrovnaný štátny rozpočet. Dovtedy si nemyslím, že si ktokoľvek z nás zaslúži, aby mal o korunu viac. Takže, keď hovoríte, že s tým súhlasíte, ste s tým vyrovnaní, že máme rovnaké platy, tak majme ich a zahlasujte za tento návrh, majme ich naozaj. Môže to trvať tri roky, môže to trvať päť rokov, ale myslím si, že naozaj by to bolo fér. Je to fér gesto voči ľuďom, ktorých, bohužiaľ, veľa politikov v tejto sále aj mimo nej klamalo a hovorilo, že môžeme sa zadlžovať a bez problémov si môžeme peniaze požičiavať. Naozaj to bolo nezodpovedné, ľuďom sľubovať vianočné dôchodky a nepovedať im, koľko to bude stáť a kto to zaplatí. A takýmto spôsobom sa hlavne to ľavicové spektrum našej politickej scény v minulosti správalo. Taktiež tie rozkrádania, či z jednej alebo z druhej strany, ktoré som ixkrát v tejto sále spomínal, tomu zadĺženiu prispeli. A keď toto sme dopustili, tak si myslím, že nemáme žiadny, žiadne morálne právo, aby sme si ďalej zvyšovali platy. Mne nejde o nič iné, iba aby sme si zmrazili platy dovtedy, dokedy nebudeme mať vyrovnaný štátny rozpočet. Dokedy neprestaneme Slovensko zadlžovať.
26. schôdza NR SR - 3.deň - A. dopoludnia
Dátum: 2011-12-01
Poslanec: Matovič, Igor (-)
Druh vystúpenia: Vystúpenie s faktickou poznámkou

70. Pán poslanec, oceňujem tento pozmeňovák, ale tak ako aj v normálnom živote bežní ľudia, keď sa im na nejakú zlodejinu dôjde, tak nestačí iba oľutovať, že som niečo ukradol, ale treba aj tú, ten lup vrátiť. Takže tak ako tu spomínali moji predrečníci, úprimne s nimi súhlasím. Ale zase na druhej strane oceňujem to, že SDKÚ si týmto priznala chybu v platinových sitkách a chybu chcete napraviť. A tu by som chcel poukázať na rozdiel vlastne medzi pravicou a ľavicou. Pravica má schopnosť si svoju chybu priznať a chybu napraviť. (Smiech v sále.) A, a tí, čo sa tu teraz rehocú, tak tí kradli pri mýtnom tendri, emisnom, nástenkovom miliardy, čo sú stokrát väčšie sumy ako platinové sitká, ale nikdy neopravili zákon, aby nabudúce kradnúť nemohli. A toto si myslím, že by sme mali spoločne ako pravicové strany vo volebnej kampani odkazovať voličom a upozorňovať na tento podstatný rozdiel medzi pravicou a ľavicou .
26. schôdza NR SR - 3.deň - A. dopoludnia
Dátum: 2011-12-01
Poslanec: Matovič, Igor (-)
Druh vystúpenia: Vystúpenie s faktickou poznámkou

22. Takže pôjdem od konca. Jožko Kollár, si obyčajný klamár. Jeden jedinýkrát si ma zavolal na stretnutie tej komisie. Jeden jedinýkrát som tam tým pádom prišiel a na tom prvom hneď stretnutí som povedal, že 60 percent sa mi zdá príliš a malo by to byť 50. Videl som, akým spôsobom ste sa k tomu postavili, a vôbec ste tomu neprikladali žiadnu dôležitosť, a preto som tam už ďalej ani dobrovoľne sa nehlásil, ale ani ty si ma hlavne nepozýval. Môžeš si pozrieť do mailov, či si ma pozýval. Takže si obyčajný klamár a je mi to, pripadá mi to trápne, že teraz tu kryješ ľudí, ktorí Slovensko dlhé roky rozkrádali. Skorej som očakával podporu v tomto. Hneď na začiatok, keď som hovoril o zlodejoch, povedal som, niektorí menej, niektorí viac. Takže nemenoval som žiadne kauzy SDKÚ, ktoré, či SaS, ktoré takisto zaváňali týmto, ale keď chceš, nabudúce môžem menovať aj SaS. Čo sa týka pána poslanca Mateja, trošku, trošku si smiešny. Ja som na začiatok aj na koniec povedal, že prijatie tohto zákona vítam. Povedal som, že som rád, keď sa v človeku, aj keď neskoro, ozve svedomie. Čiže nechápem tvoje, tvoju smiešnu nejakú výzvu, aby som bol chlap, aby som nepodporil tento zákon. To ako, si myslíš, že naďalej dovolím, aby SDKÚ, bez akýchkoľvek problémov tunelovala štát cez platinové sitká? Jednoducho nie som taký hlupák, neurobím to a tento zákon podporím.
26. schôdza NR SR - 1.deň - B. popoludní
Dátum: 2011-11-29
Poslanec: Matovič, Igor (-)
Druh vystúpenia: Vystúpenie s faktickou poznámkou

Pán poslanec Přidal a Kužma, pýtam sa: Hanbíte sa za svoje hlasovanie? Prečo si zrazu umývate ruky ako Pilát. (Reakcie z pléna: „Vy sa hanbite.“) Sám som priznal, že som hlasoval za tento návrh v čase, keď sme všetci hovorili a ekonómovia svetoví hovorili, že je po kríze. Priznal som sa. Ale vy obidvaja dnes tu vystupujete, ako kebyže vy ste za ten návrh nehlasovali pred rokom. Vy ste za to hlasovali. Pochopím to v prípade pána Přidala, že Přidal je veľmi blízko k Pilátovi, takže umýva si ruky ako Pilát, súvisí to s tým KDH pravdepodobne a s farizejstvom z KDH... (Prerušenie vystúpenia predsedajúcim.)
24. schôdza NR SR - 4.deň - B. popoludní
Dátum: 2011-10-19
Poslanec: Matovič, Igor (-)
Druh vystúpenia: Vystúpenie s faktickou poznámkou

Pani poslankyňa Tomanová, ja by som vás chcel poprosiť, viem, že vám to pán predseda či súdruh predseda prikázal, aby ste pri každom jednom vyslovení prívlastku koalície hovorili, že je bezvládna, nevládna a iná vládna, radšej aby ste to nerobili, lebo neviete to, sa vám vždycky nejako motá jazyk. A zbytočne to znepriehľadňuje ten váš prejav. Vieme, čo chcete tým povedať, vieme, akú ilúziu chcete tým vytvoriť, ale myslím si, že vám to nesvedčí osobne.
16. schôdza NR SR - 9.deň - A. dopoludnia
Dátum: 2011-04-05
Poslanec: Markovič, Peter (SDKÚ – DS)
Druh vystúpenia: Vystúpenie v rozprave

116. Ďakujem pekne, pán predseda. V rozprave vystúpil jeden poslanec. Najprv budeme... Jeden pozmeňujúci návrh bol podaný. Najprv budeme však hlasovať o pozmeňujúcich návrhoch zo spoločnej správy - o bodoch 1 a 36 spoločne s odporúčaním gestorského výboru schváliť.
16. schôdza NR SR - 8.deň - A. dopoludnia
Dátum: 2011-04-01
Poslanec: Markovič, Peter (SDKÚ – DS)
Druh vystúpenia: Vystúpenie s faktickou poznámkou

181. Ďakujem pekne, pán podpredseda. Vážený pán poslanec, vaše vystúpenie bolo čisto politické, a preto ja budem naň aj tak reagovať. Mnoho z toho povedal už pán poslanec Kalist, naozaj dá sa to riešiť cez hmotnú núdzu, a preto nie je dôvod vytvárať žiadnu paniku, pokiaľ niekto naozaj nechce, aby sa táto panika medzi študentmi vytvárala, ale to je potom opäť čisto politická a, dokonca by som sa nebál povedať, stranícka úloha. Čo sa týka vášho vystúpenia, no preukázali ste síce znalosť kalendára a jednotlivých mesiacov, ale nie veľmi legislatívneho procesu, pretože by ste pochopili, prečo táto novela prichádza až teraz a prečo prichádza práve v rámci novely zákona č. 581 o zdravotných poisťovniach, a potom by ste nemohli hovoriť to, čo ste povedali. Ale myslím si, že to dokazuje ten váš výrok, že ak niekto hodí kameň do vody, urobí to čľup, tak aj vaše vystúpenie urobilo iba čľup. (Potlesk.)